RSP บวก 5% นิวไฮรอบ 15 เดือน เก็งงบ Q1 โตดี รับเศรษฐกิจฟื้น ดันยอดขายเพิ่ม
RSP บวก 5% นิวไฮรอบ 15 เดือน เก็งงบ Q1/66 โตดี รับเศรษฐกิจฟื้น ดันยอดขายเพิ่ม พร้อมดักเก็บรอรับปันผล 0.21 บ. ขึ้น XD วันที่ 28 เม.ย.นี้ พร้อมปักธงรายได้ปีนี้โต 20% ลุยขยายสาขา-รุกช่องทางออนไลน์
RSP บวก 5% นิวไฮรอบ 15 เดือน เก็งงบ Q1/66 โตดี รับเศรษฐกิจฟื้น ดันยอดขายเพิ่ม พร้อมดักเก็บรอรับปันผล 0.21 บ. ขึ้น XD วันที่ 28 เม.ย.นี้
18 เม.ย. 2566

ผู้สื่อข่าวรายงานว่า วันนี้ (18 เม.ย.66) ราคาหุ้นบริษัท ริช สปอร์ต จำกัด (มหาชน) หรือ RSP อยู่ที่ระดับ 3.04 บาท บวก 0.14 บาท หรือ4.83% สูงสุดที่ระดับ 3.08 บาท ต่ำสุดที่ระดับ 2.90 บาท ด้วยมูลค่าซื้อขาย 24.32 ล้านบาท ราคาหุ้นนิวไฮในรอบ 15 เดือน

โดยก่อนหน้านี้นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร RSP เปิดเผยว่า ในปี 2566 บริษัทตั้งเป้าการเติบโตของรายได้รวมไว้ที่ 15-20% จากปีก่อนที่มีรายได้รวม 1,294.54 ล้านบาท โดยมุ่งเน้นการเติบโตการเพิ่มยอดขายจากสาขาเดิม (SSSG) และการขยายสาขาใหม่ รวมถึงการขายผ่านช่องทางออนไลน์ ซึ่งภายหลังจากการเปิดประเทศจำนวนนักท่องเที่ยวต่างชาติเพิ่มขึ้นเป็นจำนวนมาก ส่งผลให้ยอดขายมีการเติบโตขึ้นอย่างต่อเนื่อง โดยเฉพาะสาขาหลักที่อยู่ใจกลางเมืองและจังหวัดที่นักท่องเที่ยวชอบเดินทางไป เช่น ภูเก็ต เชียงใหม่ เป็นต้น
“ปีนี้ตลาดส่งสัญญาณฟื้นตัว เราจะมุ่งเน้นการขยายสาขาทั้งในไทยและกัมพูชา โดยในปี 2566 เตรียมเพิ่มสาขาในประเทศอย่างน้อย 20 สาขา อีกทั้งเรายังมีแผนปรับปรุงสาขาเดิมให้ทันสมัย ขณะเดียวกันก็เพิ่มยอดขายต่อสาขาด้วยการบริหารจัดการหน้าร้านอย่างมีประสิทธิภาพ รวมถึงการกลับมาทำกิจกรรมการตลาด โดยเฉพาะการทำการตลาดแบบ on-ground เพื่อกระตุ้นการมีส่วนร่วมของผู้บริโภค” นางสาวพาพิชญ์ กล่าว
สำหรับที่ประเทศกัมพูชา ในปี 2566 บริษัทมีแผนจะขยายสาขาเพิ่มอีก 4-5 สาขา หลังจากปี 2565 ที่ได้เปิดขยายสาขาใหม่ไป 10 สาขา เพื่อให้สอดรับกับศักยภาพของตลาดที่มีห้างเปิดใหม่หลายแห่ง และผลิตภัณฑ์มวลรวมของประเทศ (GDP) ของกัมพูชาที่เติบโตสูง ทำให้รายได้ต่อประชากรมากขึ้นตามไปด้วย
นอกจากนี้ประชุมคณะกรรมการบริษัทเมื่อวันที่ 23 กุมภาพันธ์ 2566 มีมติจ่ายเงินปันผลงวดผลการดำเนินงานปี 2565 (1 มกราคม ถึงวันที่ 31 ธันวาคม 2565) เป็นเงินสดในอัตราหุ้นละ 0.21 บาท รวมเป็นเงิน 165.03 ล้านบาท ซึ่งกำหนดวันที่ไม่ได้รับสิทธิปันผล (XD) ในวันที่ 28 เมษายน 2566 และกำหนดจ่ายเงินปันผลในวันที่ 18 พฤษภาคม 2566 โดยบริษัทจะนำเสนอเรื่องดังกล่าวต่อการประชุมสามัญผู้ถือหุ้นประจำปี 2566 ในวันที่ 21 เมษายน 2566
ด้านบริษัทหลักทรัพย์ โกลเบล็ก จำกัด ระบุว่า มีมุมมองเชิงบวกต่อแนวโน้มกลยุทธ์ของ RSP โดยในปี 2566 ยังมีสัญญาณที่ดีอย่างต่อเนื่อง โดยแนวโน้มผลประกอบการไตรมาส 1/66 ของ RSP ฝ่ายวิเคราะห์คาดว่าจะเติบโตดี ทั้งจากช่วงเดียวกันของปีก่อน และจากไตรมาสก่อน
โดยมีปัจจัยสนับสนุนจากเศรษฐกิจที่ฟื้นตัวดี และกำลังซื้อจากจำนวนนักท่องเที่ยวทั้งในประเทศและต่างประเทศปรับเพิ่มขึ้น ทำให้ยอดขายมีแนวโน้มดีต่อเนื่อง โดยปัจจุบันราคาหุ้น RSP ซื้อขายที่ P/E ระดับ 18.4 เท่า ต่ำกว่าค่าเฉลี่ยในอดีต 5 ปี และค่าเฉลี่ยกลุ่มที่ประมาณ 20 เท่า และจ่ายปันผลราว 3-4% ต่อปี จึงแนะนำ “ซื้อ”